GLOBAL ไหลต่อ 4% วิตกกำไรปี 61 ต่ำคาด เหตุค่าใช้จ่ายเพิ่มรับแผนเปิดสาขาใหม่
GLOBAL ไหลต่อ 4% วิตกกำไรปี 61 ต่ำคาด เหตุค่าใช้จ่ายเพิ่มรับแผนเปิดสาขาใหม่ โดยล่าสุด ณ เวลา 11.07 น. อยู่ที่ระดับ 17.20 บาท ลบ 0.70 บาท หรือ 3.91% สูงสุดที่ระดับ 18.10 บาท ต่ำสุดที่ระดับ 16.90 บาท ด้วยมูลค่าการซื้อขาย 227.18 ล้านบาท
7 ม.ค. 2562

ผู้สื่อข่าวรายงานว่า ราคาหุ้น บริษัท สยามโกลบอลเฮ้าส์ จำกัด (มหาชน) หรือ GLOBAL ณ เวลา 11.07 น. อยู่ที่ระดับ 17.20 บาท ลบ 0.70 บาท หรือ 3.91% สูงสุดที่ระดับ 18.10 บาท ต่ำสุดที่ระดับ 16.90 บาท ด้วยมูลค่าการซื้อขาย 227.18 ล้านบาท

ด้านนักวิเคราะห์ บล.ฟินันเซีย ไซรัส ระบุว่า GLOBAL มีกำไรสุทธิในช่วง 9 เดือนแรกที่ 1,584 ล้านบาท (+25.7% จากช่วงเดียวกันของปีก่อน) คิดเป็นสัดส่วน 76% ของประมาณการทั้งปี แนวโน้มกำไรสุทธิไตรมาส 4/61 น่าจะทรงตัวถึงอ่อนตัวลงจากไตรมาส 3/61 เนื่องจากยังเป็นช่วง Low Season ของธุรกิจ ซึ่งเป็นฤดูเก็บเกี่ยวของเกษตรกร และค่าใช้จ่ายยังคงทรงตัวสูงเพราะมีแผนเปิดสาขาใหม่ในประเทศ 3 แห่งและที่กัมพูชา 1 แห่ง
อย่างไรก็ตาม กำไรไตรมาส 3/61 ที่ต่ำกว่าคาด มีความเป็นไปได้ที่แนวโน้มกำไรทั้งปีนี้อาจต่ำกว่าคาดราว 3% จากประมาณการ ปัจจุบันที่ 2,098 ล้านบาท (+30.5% จากปีก่อน) แต่ยังคงประมาณการกำไรสุทธิปี 2562 โตต่อเนื่อง 18.1% เป็น 2,479 ล้านบาท จากคาดหวังการฟื้นตัวของกำลังซื้อในต่างจังหวัด
รวมถึงรับรู้รายได้จากสาขาใหม่ที่เปิดในปี 2561 ได้เต็มปี, รับรู้รายได้สาขาใหม่ที่มีแผนเปิดในปี 2562 ราว 7-8 แห่ง และจะรับรู้ส่วนแบ่งกำไรจากการเข้าถือหุ้น 30% ใน Pro 1 Home Center ซึ่งมีส่วนแบ่งการตลาดในธุรกิจจำหน่ายสินค้า Home Improvement อันดับ 1 ในพม่า คงราคาเป้าหมายปี 2562 เท่ากับ 22 บาท (DCF) มี Upside 10% ราคาหุ้นที่อ่อนตัวลง มองเป็นจังหวะเข้าซื้อ เพื่อการเติบโตในปีหน้า โดยคาดกำไรจะกลับมาดีอีกครั้งในไตรมาส 1/61